Breytenbachs beantwoord vrae oor kwalifikasie vir 'n Britse studentevisum en EEA-familievisums
My broer werk in Engeland - hy is daar op 'n tweejaar-werksvakansie. Hy het so 'n rukkie terug 'n Spaanse meisie ontmoet en is vasbeslote om met haar te trou. Blykbaar wil hulle hulle permanent in Engeland vestig. Gaan dit inderdaad vir hom moontlik wees in terme van permitte ens?
Jou broer sal na sy huwelik met die Spaanse dame geregtig wees om aansoek te doen vir 'n EEA-familievisum. Die visum word uitgereik vir 'n tydperk van vyf jaar, op voorwaarde dat hy gedurende dié tydperk steeds met haar getroud bly en dat hy en sy in die VK woonagtig moet wees. Hy sal tydens dié tydperk aan geen werksbeperkings onderhewig wees nie. Na verstryking van die vyf jaar sal hy kan aansoek doen vir permanente verblyf. Na 'n verdere 12 maande op hierdie status sal hy ook kan aansoek doen vir Britse burgerskap.
Ek is in my dertigs en te oud om te kwalifiseer vir die tweejaar-werksvakansie, maar wil vreeslik graag in Brittanje gaan werkservaring opdoen en sommer reis ook. Ek glo nie ek sal vir enige van die ander tipes visums kwalifiseer nie, aangesien my werkservaring baie beperk is en ek geen naskoolse opleiding het nie. Ek is egter tans besig om deur middel van afstandsonderrig te studeer en het gewonder of dit my sal kan kwalifiseer vir 'n Britse studentevisum?
Ongelukkig laat afstandsonderrig 'n mens nie kwalifiseer vir 'n Britse studentevisum nie. Die immigrasiereëls hieroor meld baie duidelik dat iemand ingeskryf moet wees vir 'n kursus wat minstens 15 ure per week se georganiseerde dagstudie aan 'n Britse opvoedkundige instansie in die VK behels. Die Britse owerhede erken nie afstandsonderrig as georganiseerde dagstudie nie. Die instansie moet verder ook geregistreer wees by die Britse Department for Education and Skills, en op die Register for Education and Training Providers verskyn.
Jy moet egter nie moed verloor nie – daar is heelwat kolleges in Brittanje waar jy kan inskryf wat jou wel sal kan kwalifiseer vir 'n studentevisum – kontak gerus ons kantoor vir die besonderhede van betroubare instansies.